
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



										
				Р Е Ш Е Н И Е 
				№ РП–171–19–039

Днес, 21.08.2019 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Заместник – председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01-С-171/12.03.2019 г.
	Сигналът е насочен против Л. И. И. – управител на *** – С. ЕООД.
	В сигнала се твърди, че Л. И. И. – управител на *** – С. с писмо с изх.№ 126/28.02.2019 г. е уведомила изпълнителния директор на Изпълнителна агенция „Оперативна програма Наука и образование за интелигентен растеж“, като е изпратила Решение № 585/27.02.2019 г. на Обща лекарска консултативна комисия (ОЛКК) при  „ДКЦ XXII – С.“ ЕООД, с което е отменен болничен лист, издаден на служител на изпълнителната агенция. Изпълнителна агенция „Оперативна програма Наука и образование за интелигентен растеж“ има сключен договор с „ДКЦ XXII – С.“ ЕООД за извършване на профилактични прегледи на служители на изпълнителната агенция, обстоятелство, което от своя страна поражда частен интерес при изпълнение на правомощията и задълженията на управителя на „ДКЦ XXII – С.“ ЕООД, а така също и на йерархично подчинените му лекари, участвали при вземане на Решение № 585/27.02.2019 г. на ОЛКК при  „ДКЦ XXII – С.“ ЕООД. Предвид икономическата зависимост между Изпълнителната агенция и „ДКЦ XXII – С.“ ЕООД, породена от така сключения договор за извършване на профилактични прегледи на служители на изпълнителната агенция, управителят на „ДКЦ XXII – С.“ ЕООД е следвало да пренасочи разглеждането на болничния лист към ОЛКК на друго лечебно заведение, тъй като се явява свързано лице по смисъла на § 1, т. 15 от ДР на ЗПКОНПИ.
Към сигнала като доказателства са приложени:  писмо с изх.№ 126/28.02.2019 г., Решение № 585/27.02.2019 г. на ОЛКК при  „ДКЦ XXII – С.“ ЕООД, два броя и-мейли, потвърждаващи наличието на договорни отношения между „ДКЦ XXII – С.“ ЕООД и Изпълнителна агенция „Оперативна програма Наука и образование за интелигентен растеж“ и болничен лист № Е***************.
При проверката относно допустимостта на сигнала се установи, че същият не отговаря на изискванията на чл. 47, ал. 1 от ЗПКОНПИ – лицето, срещу което е подаден сигнала не попада в обхвата на лицата, заемащи висша публична длъжност по чл. 6, ал. 1 от ЗПКОНПИ.

От събраните в хода на административното производство доказателства Комисията установи следното от фактическа страна:

Сигналът е подаден от физическо лице с посочени три имена, ЕГН, адрес и е подписан.
При извършена проверка в Търговски регистър се установява, че Диагностично-консултативен център XXII – С. ЕООД с ЕИК *************** е лечебно заведени за осъществяване на специализирана извънболнична помощ, с едноличен собственик на капитала Столична община и с управител Л. И. И. с ЕГН ***************.

При така установената фактическа обстановка, Комисията стигна до следните правни изводи:

Предпоставките за започване на производството за установяване на конфликт на интереси са уредени в чл. 47, ал. 1 и чл. 48, ал. 1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от АПК. При липсата на предвидените в закона условия производството следва да се прекрати.
Л. И. И., в качеството си на управител на Диагностично-консултативен център XXII – С. ЕООД, не е лице, заемащо висша публична длъжност и не попада в приложното поле на чл. 6, ал. 1, т. 1-50 от ЗПКОНПИ. Същата е лице по § 2, ал. 1, т. 3 от Допълнителните разпоредби на ЗПКОНПИ.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност на органа по избора или назначаването, на основание чл. 47, ал. 5 от ЗПКОНПИ.
Предвид гореизложеното, на основание чл. 27, ал. 2 от АПК, във вр. с чл.6, ал. 1 и чл. 47, ал. 5, във връзка с § 2, ал. 5 от Закона за противодействие на корупцията и за отнемане на незаконно придобитото имущество,
Комисията за противодействие на корупцията и за отнемане на незаконно придобитото имущество,
Р Е Ш И: 

ПРЕКРАТЯВА производството по сигнал с рег. № ЦУ01-С-171/12.03.2019 г. против Л. И. И. с ЕГН ***************, управител на *** – С. ЕООД.

ПРЕПРАЩА сигнал с рег. № ЦУ01-С-171/12.03.2019 г. на КПКОНПИ по компетентност на Инспектората на министерство на здравеопазването за предприемане на необходимите действия.
След приключване на проверката по сигнала Инспекторатът на министерство на здравеопазването следва да уведоми КПКОНПИ за резултатите от същата.

Препис от решението да се изпрати на Софийска градска прокуратура, с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.




КОМИСИЯ:

Заместник - председател:………………/Антон Славчев/

Член:………………………………../Антоанета Цонкова/

Член:…………………………………..../ Пламен Йоцов /

